Rīgā, 2021.gada 29.decembrī

Austrumlatvijas Tehnoloģiju vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta izglītības iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Austrumlatvijas Tehnoloģiju vidusskola un tās īstenotā izglītības programma *Vispārējās vidējās izglītības programma* ir akreditējama uz 6 gadiem, apliecinot, ka šī programmas īstenošana atbilst optimālam un augstam kvalitātes līmenim. Izglītības iestādes vadītāja darbs kopumā tiek vērtēts ar kvalitātes līmeni “labi”, tādējādi atzīstot, ka vadītājs ir nodrošinājis efektīvu sadarbību ar izglītības iestādes dibinātāju un demokrātisku pārvaldību iestādē, uzsācis ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās plānotās pārmaiņas.

Austrumlatvijas Tehnoloģiju vidusskolas stiprās puses ir spēja pamanīt katra izglītojamā talantus, sniegt atbalstu izglītojamo individuālo spēju attīstībai un sasniegt maksimāli labu rezultātu. Par to liecina olimpiāžu rezultāti un arī absolventu tālākas gaitas, kur lielākā daļa izglītojamo turpina mācības augstākajās izglītības iestādēs. Izglītības iestādē ir radīta iespēja mācību procesā un pētniecisko darbu veikšanā izmantot modernās RTA (Rēzeknes Tehnoloģiju akadēmijas) laboratorijas un bibliotēku, efektīvākai STEM mācību jomu priekšmetu apguvei. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par iestādes darbību. Izglītības iestādes kolektīvs saskata savas attīstības iespējas, kuras balstās uz pašvertēšanas procesā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, izglītības metodiķēm, pedagogiem, dibinātāja pārstāvjiem, izglītības iestādes padomes un vecāku pārstāvjiem, atbalsta personālu un izglītojamajiem.
2. 4 attālināto mācību stundu vērošana.
3. Izglītības iestādes (virtuāla) apskate kopā ar vadītāju.
4. Attālināto mācību izpēte.
5. Dokumentu izpēte (pašnovērtējuma ziņojums, attīstības plānošanas dokumenti, izglītojamo mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, izglītojamo kavējumi, pedagogu izglītības un profesionālās kvalifikācijas atbilstība).
6. Tīmekļvietnes https://atv.rta.lv/ informācijas izpēte.

Kā svarīgākos turpmākajos gados izglītības iestādei veicamos darbus, akreditācijas ekspertu komisija ir noteikusi ciešākas sadarbības veidošanu pedagogu savstarpējās pieredzes apmaiņai, vērojot kolēģu stundas un sekojot līdzi tam, lai ikdienas darbā tiktu izmantotas vairāk jaunas metodes un pieejas, kuras pedagogi veiksmīgi apguvuši profesionālās pilnveides kursos, līdz ar to ieviešot sistēmu pedagogu profesionālās kvalitātes novērtēšanai. Izglītības iestādes vadības komandai ir rekomendēts, izmantojot dažādas kvalitātes vērtēšanas metodes, palielināt izglītojamo un vecāku iesaisti izglītības iestādes darba izvērtēšanā un attīstības plānošanā.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Sandra Zagorska